b'\n_START_ARTICLE_\nAlojz Kri\xc5\xbeman\n_START_SECTION_\n\xc5\xbdivljenjepis\n_START_PARAGRAPH_\nRojen je bil v Kri\xc5\xbeevcih pri Ljutomeru. Osnovno \xc5\xa1olo in klasi\xc4\x8dno gimnazijo je obiskoval v Mariboru._NEWLINE_Leta 1965 je diplomiral na Fakulteti za naravoslovje in tehnologijo Univerze v Ljubljani. Kot strokovnjak s podro\xc4\x8dja strojni\xc5\xa1tva se je leta 1964 zaposlil v gospodarstvu v podjetju Mariborska livarna Maribor sprva kot razvojni in\xc5\xbeenir, nato pa kot vodja razvoja tehnologije._NEWLINE_Leta 1980 je doktoriral na Univerzi v Leobnu z delom\xc2\xa0\xc2\xbbDie Fertigung von Rohrluppen im horizontalen Stranggu\xc3\x9f f\xc3\xbcr die Herstellung von Kondensatorrohren aus Cu-Zn-Legierungen\xc2\xab. Njegovo znanstveno in strokovno delo obsega podro\xc4\x8dje ne\xc5\xbeeleznih kovinskih gradiv. Na strokovnem podro\xc4\x8dju je glavni in odgovorni urednik Livarskega vestnika, ki ga izdaja Dru\xc5\xa1tvo livarjev Slovenije._NEWLINE_Na Univerzi v Mariboru se je zaposlil leta 1976. Deloval je kot profesor in raziskovalec. Od leta 1979 do 1983 je bil predstojnik VTO Strojni\xc5\xa1tvo, od leta 1983 do 1987 dekan Tehni\xc5\xa1ke fakultete Maribor in od leta 1987 rektor Univerze v Mariboru. Imenovan je bil v naziv zaslu\xc5\xbeni profesor.\n_START_SECTION_\nDru\xc5\xbebeno delovanje\n_START_PARAGRAPH_\nLeta 1988 je postal \xc4\x8dlan Odbora za varstvo \xc4\x8dlovekovih pravic. Bil je med ustanovitelji Slovenske demokratske zveze, ustanovitelj in predsednik Liste za Maribor in predsednik stranke Zveza neodvisnih Slovenije._NEWLINE_Na prvih \xc5\xbeupanskih volitvah v samostojni Sloveniji je leta 1994 postal \xc5\xbeupan Univerzitetnega mesta Maribor, od leta 1998 do leta 2006 pa je deloval kot \xc4\x8dlan mestnega sveta._NEWLINE_Od leta 2002 do 2007 je bil \xc4\x8dlan Dr\xc5\xbeavnega sveta Republike Slovenije._NEWLINE_Je dolgoletni predsednik najstarej\xc5\xa1ega slovenskega \xc5\xa1portnega dru\xc5\xa1tva, Zveze mariborskih \xc5\xa1portnih dru\xc5\xa1tev Branik._NEWLINE_Alojz Kri\xc5\xbeman je dobitnik ve\xc4\x8d priznanj, med njimi dr\xc5\xbeavne nagrade Sklada Borisa Kidri\xc4\x8da za raziskovalne dose\xc5\xbeke.'